Sit das der wint̾ hat die blv̊mē in getan
Sit das der wint̾ hat die blv̊mē in getan·
der kleinē vogelin ſuͤſſen ſank
ī walde vn̄ ǒch in ǒwen·
ſo wil ich ratē da wir beſſer froͤide han·
ſwer volge mir der habe des dank·
die reinē ſuͤſſen frowē·
die ſol man alle ſtunde·
fúr blůmē vf d̾ heide ſehen·
heý welh ein lebendes ǒgēbꝛehē·
ſwa ſpilnde blike bꝛingēt mūt zemvnde·

Nv dar dem mit dē kuſſe ein ſuͤſſer vmbe vang
nah richer mīne teil erget·
wer kur da fúr die roſen·
fúr war des ſīne mvͤſten iemer weſen krank·
min mvnt d̾ lúſte bi geſtet·
heý muͤſt ich mich erkoſen·
mit d̾ vil lieben eine·
dú auētúre wurde las·
d̾ ich ī ſange e mich v̾mas·
dc mvͤſte ſi v̾geben mir dú reine·

Uil zarte ſuͤſſe vn̄ iemer wol gewúnſchet wib·
min troſt dē ich ze froͤidē han
lit a dir vil klare gůte·
mich ſol din hohgezierter loſer lieber lib·
in keinē ſendē ſoꝛgen lan·
hilf mir zehohē mv̊te·
wie wol mich des geluſte·
ſo ſich zelachē gebe din mvnt·
dc ich in in der lieben ſtvnt
ſo lachelichē mir ze froͤidē kuſte·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse